האם איטליה תיעדר מגביע העולם לראשונה מזה 60 שנה? התשובה תינתן ביום שני, אבל הפסד 1-0 בשטוקהולם הערב, במשחק הראשון בין השתיים בפלייאוף האירופי, מעמיד את האזורי בסכנה ממשית של אי העפלה. האיטלקים באו במטרה ברורה להוציא תיקו ולהעביר את ההכרעה לסן סירו. ג'יאנפיירו ונטורה פתח עם מה שהיה במשך שנים ההרכב הקלאסי של איטליה בהגנה - קייליני, בונוצ'י וברזאלי כשלושה בלמים, כשבופון מאחוריהם - לצד קישור מעובה של חמישה שחקנים.
השוודים היו טובים יותר, יזמו יותר, החזיקו יותר בכדור וגם הגיעו ליותר הזדמנויות. בדקה ה-56, בעיטה של יאקוב יוהאנסון מחוץ לרחבה פגעה בדניאלה דה רוסי, היטעתה את בופון וחדרה לשער. בנוסף להפסד, מארקו וראטי ספג צהוב ויהיה מושעה מהגומלין.
במשחק נוסף במוקדמות המונדיאל באפריקה, שנערך לפרוטוקל בלבד לאחר שניגריה כבר הבטיחה את עלייתה במחזור הקודם, סיימה ניגריה ב-1-1 בחוץ נגד אלג'יריה. את השער לניגרים כבש שחקן הפועל באר שבע ג'ון אוגו. טוני וואקאמה ערך בכורה בנבחרת.
ידידות. אנגליה וגרמניה סיימו ב-0-0 חלש למדי בוומבלי. האנגלים בהרכב צעיר מאוד שכלל חמישה שחקנים בהופעת בכורה, היו רחוקים מלהרשים. צרפת גברה 0-2 על וולס משערים של אנטואן גריזמן ואוליבייה ז'ירו. שלושה שחקנים וולשים שעלו כמחליפים ערכו בכורה בנבחרת כולל בנג'מין וודברן, הכישרון הגדול של ליוורפול.
ברזיל ניצחה 1-3 את יפן משערים של ניימאר, מרסלו וגבריאל ז'סוס. ניימאר פרץ בבכי במסיבת העיתונאים לאחר המשחק ועזב אותה לאחר שהמאמן טיטי תקף את המותחים ביקורת עליו, והילל את כוכב הנבחרת.
בלגיה ומקסיקו סיימו משחק משוגע ב-3-3. הרבינג לוזאנו ורומלו לוקאקו הבקיעו צמדים. דרום קוריאה - קולומביה 1-2.